Държавен вестник, бр. 97, 2009 г., стр. 4

СТР.  4	
Д Ъ Р Ж А В Е Н  В Е С Т Н И К 	
БРОЙ  97
и втората част от протоколите на секционните 
избирателни комисии поради небрежност и 
техническа грешка, като отделните листове 
точно съответстват на номерата на протоколите 
в изброените секции. Поради това не може да 
се приеме, че е станала подмяна на отделни 
части на протоколи и фалшифициране на из­
борния резултат. Още повече, че протоколите 
са подписани от всички членове на избира­
телните комисии без възражения и особени 
мнения, като в изброените секции има и трима 
представители на политическа партия ГЕРБ. 
При подписването на секционните протоколи 
представителите на тази партия са потвърдили 
с подписите си констатирания изборен резултат 
от съответните секционни избирателни комисии.
2. Претенцията на вносителите на искането, 
че в значителна част от секционните избира­
телни протоколи в нарушение на ЗИНП са 
извършени множество поправки, без тези ко­
рекции да са подписани от всички членове на 
комисиите, е неоснователна, тъй като от про­
верката на протоколите е видно, че поправките 
до подписването на протокола са извършени 
от всички членове на секционните комисии, а 
след това – от председателя, секретаря и още 
един член, които са от различни политически 
партии и коалиции. Отстранени са предимно 
технически грешки, които не се отразяват на 
изборния резултат. В по-голямата си част корек­
циите не засягат получените от мажоритарните 
кандидати действителни гласове, а само данните 
за броя на избирателите в основния и допълни­
телния избирателни списъци, както и броя на 
дописаните в тях избиратели в изборния ден.
3. Твърдените в искането тежки нарушения 
на избирателния закон не се потвърждават от 
съдържанието на протоколите на секционните 
избирателни комисии в общините: Върбица, 
Венец, Каолиново, Никола Козлево и Хитри­
но, както и от протокола на РИК в Тридесети 
ЕИР – Шуменски. Нито един от тези протоколи 
не е подписан с особено мнение от член на 
съответната комисия, като следва да се отбеле­
жи, че секционните и районната избирателни 
комисии са съставени от представители на раз­
лични политически партии с противоположни 
интереси в изборния процес, които са могли 
да направят своите възражения.
4. От жалбите, подадени в изборния ден до 
РИК, е видно, че се оспорва единствено до­
пускането до гласуване в избирателната секция 
на с. Тодор Икономово на трима застъпници 
на кандидати без удостоверение за гласуване 
на друго място. От всички разгледани жалби в 
изборния ден и решенията по тях на РИК това 
е единственото констатирано нарушение, което 
е от естество да повлияе на крайния изборен 
резултат.
5. В искането се твърди, че в редица населе­
ни места в Тридесети Шуменски едномандатен 
избирателен район в избирателните списъци са 
включени много повече избиратели от броя на 
населението към 2005 г. По силата на чл. 29, 
ал. 1 ЗИНП избирателните списъци се обявяват 
не по-късно от 40 дни преди изборния ден и 
могат да бъдат атакувани за отстраняване на 
грешки и непълноти най-късно 7 дни преди 
изборния ден пред кмета на общината, района 
или кметството, а ал. 4 на чл. 32 ЗИНП дава 
възможност за атакуване на избирателния 
списък и пред Районния съд, чието решение 
е окончателно и се обявява незабавно. Няма 
данни в избирателния район избирателните 
списъци да са атакувани за грешки и непълноти 
съгласно правилата, съдържащи се в ЗИНП.
Справката, предоставена от ГДГРАО, посоч­
ва, че след окончателното изготвяне и публи­
куване на избирателните списъци в Тридесети 
ЕИР – Шуменски, в периода 24.06.2009 г. до 
изборния ден – 05.07.2009 г., са починали 67 
лица. Съгласно изискването на Закона за изби­
ране на народни представители (чл. 38, ал. 2) 
тези лица се зачертават в избирателните списъци 
от общинската администрация до предаване­
то на списъците на секционните избирателни 
комисии непосредствено преди изборния ден. 
Дори да се допусне, че починало лице не е било 
заличено в основния избирателен списък, то 
очевидно е, че никой не би могъл да гласува 
с неговия документ за самоличност. Член на 
секционна избирателна комисия не може да 
пусне глас вместо починало лице, доколкото 
секционните избирателни комисии са съставе­
ни от представители на различни политически 
партии с противоположни интереси в изборния 
процес и в процеса на гласуване има взаимен 
контрол между тях. 
6. Съдът отклонява искането за „ръчно 
преброяване“ на подадените бюлетини за ма­
жоритарни кандидати във всички избирателни 
секции на общините: Каолиново, Никола Коз­
лево, Хитрино, Венец и Върбица, доколкото в 
Република България преброяването на бюле­
тините от гласуването се извършва единствено 
и само ръчно от секционните избирателни 
комисии след приключване на изборния ден 
и не се прилага какъвто и да е друг способ на 
преброяване освен този. Повторно преброява­
не на гласовете би могло да се допусне, ако 
от протоколите на секционните избирателни 
комисии е видно, че съществуват спорове 
между членовете на СИК за резултатите от 
гласуването. От всички проверени протоколи 
в изброените общини в нито един от тях не 
е поставен под съмнение изборният резултат 
и нито един член на секционна избирателна 
комисия не е подписал секционен протокол с 
възражение или особено мнение.
Съдът не счита, че е оправдано извършване 
на проверка на съответствието на обявените 
за недействителни бюлетини с изискванията на 
избирателния закон и методическите указания 
на ЦИК, както и относно правомерността на 
дописани и допуснати до гласуване избиратели, 
съобразно закона извън включените в първо­
началния избирателен списък, доколкото не са